《秀亭秋怀十五首 其十五》
元代·方回

老怀幸无事，何用知秋风。团团乌桕树，一叶垂殷红。

为此有所感，长吟敲虚空。城市了在目，心隔云万重。

燕席鼓吹急，游骑呵殿雄。亦各适尔适，扰扰尘堁中。

焉知天地外，有此颓然翁。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。